Title: Zxczxc
Author: Karol Bergmann
Last saved by: Mgr. Krajčovičová Zuzana
Company: FEI

Správa zo zahraničnej pracovnej cesty
1.  Účastník ZPC:
Meno, priezvisko, titul: Zuzana, Krajčovičová, Mgr.
Organizácia: Ministerstvo školstva, vedy, výskumu a športu SR, sekcia vysokých škôl, odbor vysokoškolského vzdelávania
Funkcia: štátny radca
Znalosť jazykov: anglický, nemecký
2.  Zahraničná pracovná cesta:
Štát, mesto, vykonaná v dňoch: Litva, Vilnius 4. – 6. 9. 2013
Prijímajúca organizácia: Litovské predsedníctvo Rady Európskej únie 2013
Účel cesty: International Conference: European Higher Education in the World
Spôsob financovania: cestovné náklady a stravovanie z rozpočtu ministerstva
3.  Rámcový program pobytu:
4. 9. 2013 o 16:00 registrácia účastníkov
5. 9. - 6. 9. 2013 konferencia
4.  Stručný priebeh rokovaní:

Účastníkov konferencie privítali litevský minister školstva a vedy Dr. Dainius Pavalkis a Androulla Vassiliou, členka Európskej komisie zodpovedná za vzdelávanie, kultúru, viacjazyčnosť a mládež.

Doobeda prebiehalo prvé plenárne zasadnutie, ktoré moderovali Eva Egron-Polak, generálna tajomníčka Medzinárodnej asociácie univerzít a Dr. Petras Baršauskas, rektor Kaunas University of Technology, v Litve. Eva Egron-Polak vystúpila s príspevkom o hlavných trendoch a výzvach internacionalizácie vysokého školstva, zdôraznila rastúcu dôležitosť internacionalizácie a poukázala na rozličné očakávania zúčastnených aktérov. Hans de Wit, riaditeľ Centra pre internacionalizáciu vysokoškolského vzdelávania pôsobiaci na Universita Cattolica Sacro Cuore v Talianasku sa vo svojej prezentácii zaoberal potrebou EÚ mať vlastnú stratégiu internacionalizácie vysokého školstva. Vzhľadom k rastúcej konkurencii zvyšku sveta, európske univerzity by mali prepracovať spôsob, akým pôsobia v medzinárodnom meradle, ale aj v domácom meradle a príprave absolventov pre medzinárodný trh práce. Za kľúčové priority označil mobilitu a s ňou spojené uznávanie dokladov o vzdelaní, internacionalizáciu doma, vrátane digitálnej výučby a strategickú spoluprácu vrátane vytvárania partnerstiev a budovania kapacít. Piotr Pluta, regionálny manažér, CISCO Systems, Švajčiarsko sa zaoberal prepojením medzi univerzitou, priemyslom a vládou, ktorým vzniká podnikateľská univerzita. Podnikateľská univerzita ako nový typ univerzity, ktorý sa vyvíja v dôsledku intenzívnej spolupráce medzi dovtedy izolovanými oblasťami, medzi vysokou školou, priemyselnými podnikmi a štátnou správou. Podnikateľské univerzity hrajú kľúčovú úlohu pri vytváraní inovačného regiónu. Ako príklad takejto podnikateľskej univerzity uviedol University of Huddersfield, ktorá bola ocenená prestížnou Times Higher Education za Podnikateľskú univerzitu roka 2012 .

Popoludní pokračovala konferencia paralelným zasadnutím v dvoch skupinách. Zúčastnila som sa zasadnutia skupiny A, ktorá sa venovala strategickým prístupom k internacionalizácii a úlohami a povinnosťami jednotlivých zúčastnených strán. Algimantas Markauskas, prezident Thermo Fisher Scientific a Vilnius Biosciences Center of Excellence and Baltic Comercial Operations, prezentoval prístup z pohľadu zamestnávateľa. Thermo Fisher Scientific je popredným poskytovateľom analytických nástrojov, zariadení a spotrebného materiálu, softvéru a služieb pre výskum, analýzu a špeciálnu diagnostiku. Firma sa snaží podporovať vedu na  školách, s mobilným laboratóriom navštívili 70 škôl v 50 mestách Litvy. Spolupracujú aj s univerzitami ohľadom nových študijných programov a poskytovania štipendií študentom. Umožňujú pracovať študentom v ich laboratóriách a získavať tak praktické zručnosti. Z pohľadu zamestnávateľa je pre internacionalizáciu vzdelávania dôležité rozvíjanie zručností mládeže potrebných od začiatku kariéry, a to hlavne základných zručností pre efektívnu komunikáciu, taktiež je dôležité pochopenie multikultúrnych rozdielov, rýchla adaptácia na neustále sa meniace prostredie a silné návyky k samoštúdiu. Z perspektívy študenta sa k danej téme vyjadrovala Erin Nordal, členka Executive Committee, European Students Union. Poukázala na nedostatočnosť grantov programu Erasmus a dôležitosť internacionalizácie doma. K internacionalizácii z pohľadu európskych univerzít sa vyjadroval Michael Gaebel za Asociáciu európskych univerzít. Poukázal na rastúci záujem inštitúcií o internacionalizáciu a s tým spojenú potrebu stratégie, kam by internacionalizácia mala smerovať, aké máme ciele. Z neeurópskej perspektívy k téme internacionalizácie prispel Dr. Abay Baigenzhin, riaditeľ Národného výskumného medicínskeho centra v Kazachstane, príkladom o spôsobe internacionalizácie medicínskeho vzdelania prostredníctvom kultúrno-ľudskej spolupráce medzi Kazachstanom a Litvou.

Konferencia pokračovala druhým plenárnym zasadnutím, v ktorom vystúpil Dr. Peter Kuchinke z University of Illinois, USA s prezentáciou o propagácii Európy ako študijnej destinácie na konkrétnom prípade PromoDoc, ktorý zhromažďuje užitočné informácie o doktorandskom štúdiu v 27 krajinách Európskej únie. S čínskym pohľadom na európske vysoké školstvo prispela Dr. Zhou Zhong z Tsinghua University v Číne. V roku 2011 až 339 700 čínskych študentov študovalo v zahraničí. Najpopulárnejšími destináciami sú USA, kde študovalo v rokoch 2011-2012 194 029 študentov a následne Európa, kde študovalo v roku 2010 120 000 študentov, z toho 40% študentov v UK, 23% vo Francúzsku, 20% v Nemecku, 3-4% v Taliansku, Írsku, Švédsku a 1-2% vo Fínsku, na Cypre a v Dánsku. V roku 2011 študovalo v Číne 292 611 študentov zo zahraničia, a to najmä z Kórei a Japonska, ďalej z Ruska, Kazachstanu, Francúzska, Nemecka a USA. Dr. Zhong poukázala na množstvo kompetencií, ktoré študenti získavajú štúdiom a pobytom v Európe, ako je schopnosť riešiť problémy, získanie jazykových zručností, naučenie učiť sa, komunikácia, tímová práca a získanie praktických skúseností. Na záver druhého plenárneho zasadnutia vystúpila Dr. Stephanie Fahey, Education Leader, EY, Austrália s prezentáciou ako bude vyzerať univerzita budúcnosti.

Druhý deň konferencie otvoril Claire Morel, z generálneho riaditeľstva pre vzdelávanie a kultúru európskej komisie prezentáciou na tému ako nová generácia programov EÚ podporí internacionalizáciu vysokého školstva. Spomenul program Erasmus+ na roky 2014-2020, ako nový program Európska komisie pre vzdelávanie, odbornú prípravu, mládež a šport. Mal by začať v roku 2014 a výrazne zvýšiť finančné prostriedky vyčlenené na rozvoj vedomostí a zručností. Erasmus + je založený na predpoklade, že investície do vzdelávania a odbornej prípravy sú kľúčom k naštartovaniu ľudského potenciálu. Erasmus + spojí všetky súčasné európske programy zamerané na vzdelávanie.

Konferencia pokračovala diskusiou pri okrúhlom stole na tému existujúcej praxe internacionalizácie vysokého školstva vo vzťahu k stratégii EÚ. Diskusie sa zúčastnili Dr. Rimantas Vaitkus, námestník ministra školstva a vedy, Litva, Maisa Mahmutovic z Ministerstva vedy, inovácií a vysokého školstva a Agentúry pre univerzity a internacionalizáciu, Dánsko, Dr. Myron Stachiw, riaditeľ US Fullbrightovho programu na Ukrajine a za študentov Karina Ufert. 

Na záver sa uskutočnila diskusia a boli prezentované závery z konferencie.
5.  Odporúčané závery:
- členské štáty boli vyzvané, aby podporovali internacionalizáciu v troch hlavných oblastiach: mobilita študentov a zamestnancov, internacionalizácia študijných programov a digitálnej výučby, strategická spolupráca a budovanie partnerstiev,
- podporovať internacionalizáciu doma, nakoľko väčšina študentov nie je mobilných,
- podporovať partnerstvá v rámci Európy i mimo nej, v záujem posilnenia inštitucionálnej kapacity v oblasti vzdelávania, výskumu a inovácií, vrátane poskytovania podnikateľských a inovatívnych programov v úzkej spolupráci so zamestnávateľmi,
- podporovať vznik spoločných študijných programov, vrátane opatrení na zabezpečenie ich kvality a uznávania. 
6.   Prehľad prinesenej dokumentácie a miesto jej uloženia
Dokumentácia   je uložená na odbore vysokoškolského vzdelávania.

7.   Osobitne vyhodnotený očakávaný prínos ZPC
Táto pracovná cesta bola pre mňa prínosná z hľadiska získania cenných informácií z oblasti internacionalizácie vysokého školstva vo svete. Získané informácie je možné využiť z hľadiska predpokladaných aktivít sekcie vysokých škôl pri príprave stratégie internacionalizácie vysokých škôl. Nadviazanie kontaktov s predstaviteľmi štátnej správy a univerzít vytvorilo vhodné podmienky na ďalšiu spoluprácu a výmenu skúseností v tejto oblasti.
8.    Spôsob zverejnenia výsledkov ZPC, prenos získaných informácií
Súhlasím so zverejnením správy na internete
Správu vypracovala: Zuzana Krajčovičová
Dátum: 26. 9. 2013
Správu schválil:  prof. Ing. Peter Plavčan, CSc.
 
Poznámka:
Správu zo ZPC je potrebné vypracovať do 10 dní od jej ukončenia a v papierovej aj elektronickej forme predložiť na Sekciu medzinárodnej spolupráce MŠVVŠ SR.